IR  Excellence Awards อีกหนึ่งรางวัลเพื่อส่งเสริมบรรษัทภิบาลที่ดี
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

...สุรพล บุพโกสม
สัปดาห์ก่อน ท่านผู้อ่านได้รับทราบถึงผลรางวัลรายงานบรรษัทภิบาลดีเด่นแล้ว สัปดาห์นี้จะขอเล่าถึงอีกหนึ่งรางวัลที่มีความน่าสนใจไม่แพ้กัน นั่นคือ รางวัลบริษัทจดทะเบียนดีเด่นด้านนักลงทุนสัมพันธ์ หรือ Investor Relations (IR) Excellence Awards
IR Excellence Awards เป็นรางวัลที่ตลาดหลักทรัพย์แห่งประเทศไทยมอบให้บริษัทจดทะเบียนที่มีการดำเนินงานด้าน IR ที่ดีเด่น โดยการพิจารณารางวัลนี้ จะแบ่งการตัดสินตามกลุ่มบริษัทที่มีมูลค่าหลักทรัพย์ตามราคาตลาดที่ใกล้เคียงกัน ซึ่งจะช่วยลดความได้เปรียบเสียเปรียบ เพราะบริษัทขนาดใหญ่ย่อมมีทรัพยากรที่จะใช้ในการดำเนินกิจกรรมและได้รับความสนใจจากนักลงทุนและนักวิเคราะห์ที่มาก กว่าด้วย 
ในการพิจารณารางวัล IR Excellence Awards นั้น จะมีที่มาของการประเมินผลจากสองส่วนด้วยกัน โดยส่วนที่หนึ่งจะเป็นการประเมินผลการดำเนินงานด้าน IR ของบริษัทจดทะเบียน ซึ่งในส่วนนี้บริษัทต้องสมัครใจในการเข้าร่วมพิจารณารางวัลและตอบแบบสอบถามกลับมาภายในเวลาที่กำหนดไว้ โดยในปี 2553 นี้ มีบริษัทที่สนใจสมัครเข้าร่วมรับการพิจารณารางวัลรวมกันถึงกว่า 100 บริษัท
คำถามที่อยู่ในแบบสอบถามนี้ไม่ใช่คำถามที่ซับซ้อนหรือยากที่จะตอบ ส่วนใหญ่จะเป็นคำถามเกี่ยวกับการดำเนินการในเรื่องต่างๆ ที่เกี่ยวกับงาน IR เช่น ผู้บริหารมีส่วนร่วมในการดำเนินงานด้านนี้มากน้อยเพียงใด กิจกรรมด้าน IR ที่บริษัทได้จัดไปมีอะไรบ้างและบ่อยครั้งมากน้อยเพียงใด และข้อมูลที่บริษัทเปิดเผยบนเว็บไซต์ของบริษัทมีความครบถ้วนมากน้อยเพียงใด เป็นต้น 
ส่วนการประเมินผลในส่วนที่ 2 นั้น จะเป็นการสอบถามความเห็นของผู้ใช้ข้อมูลของบริษัท ทั้งนี้ เพื่อเป็นการสอบทานว่า ข้อมูลและกิจกรรมที่บริษัทได้ดำเนินการไปมีคุณภาพและตรงตามความต้องการของผู้ใช้ข้อมูลมากน้อยเพียงใด โดยในปี 2553 นี้ มีผู้ใช้ข้อมูล ซึ่งได้แก่ นักวิเคราะห์และผู้จัดการกองทุน จาก 29 บริษัท ให้ความร่วมมือในการส่งความคิดเห็นกลับมายังทีมผู้ประเมินผล 
เมื่อได้ข้อมูลทั้งสองส่วนนี้มาแล้ว ทีมผู้ประเมินผลจะทำการประมวลผลและสรุปรายชื่อบริษัทที่ได้คะแนนสูงสุดในแต่ละกลุ่มมาให้คณะกรรมการพิจารณารางวัลตัดสินในขั้นตอนสุดท้าย โดยบริษัทที่ได้รับรางวัลต้องไม่เป็นบริษัทที่อยู่ในระหว่างการพิจารณาถึงการไม่ปฏิบัติตามกฎหมายและข้อกำหนดต่างๆ ที่เกี่ยวข้อง รวมทั้งต้องมีคะแนนขั้นต่ำและได้รับเลือกจากผู้ใช้ข้อมูล ตามเกณฑ์ที่คณะกรรมการฯ ได้ตั้งไว้ด้วย
อย่างไรก็ตาม รางวัล IR Excellence Awards ก็มีข้อจำกัดเช่นเดียวกับรางวัลอื่นๆ นั่นคือ การที่บริษัทจะได้รับการคัดเลือกจากผู้ใช้ข้อมูลอาจขึ้นอยู่กับภาวะและทิศทางของตลาดทุนในปีนั้นๆ ด้วย เช่น หากปีนั้นเป็นปีที่ธุรกิจอสังหาริมทรัพย์อยู่ในช่วงขาขึ้น ก็เป็นไปได้ว่า นักวิเคราะห์และนักลงทุนสถาบันอาจให้ความสนใจบริษัทในกลุ่มนี้มากเป็นพิเศษ และทำให้ได้รับคะแนนที่สูงขึ้นตามไปด้วย 
รางวัล IR Excellence Awards อาจเป็นสิ่งหนึ่งที่ตอบแทนความตั้งใจของบริษัท แต่เหนือสิ่งอื่นใด บริษัทควรเห็นความสำคัญและประโยชน์ของการดำเนินงานด้าน IR อย่างมีคุณภาพ โดยนอกจากจะช่วยอำนวยความสะดวกให้นักลงทุนได้รับข้อมูลข่าวสารที่ถูกต้อง เพียงพอ และทันต่อเวลาแล้ว บริษัทเองก็จะได้ประโยชน์จากการที่ราคาหุ้นสะท้อนมูลค่าที่แท้จริงมากขึ้นด้วย งานนี้ถือว่าทุกฝ่ายได้รับประโยชน์ร่วมกันครับ
สนใจเรื่องการกำกับดูแลกิจการ ติดต่อเราได้ที่ [email protected]